《解连环 用武曾韵送孙恺似还嘉定》
清代·沈皞日

桐花丝雨。念相逢又别，羽书三楚。一自我、归卧江南，只灯暗竹窗，梦魂来去。

报道鸣珂，渡鸭绿、星飞使部。早回骖凤邸，锦筝红友，月华生处。

吟鞭此时见否。正雕阑坠叶，冷凝金虎。忍独自、开了柴门，伴芦雁迎寒，柳蝉辞暑。

回首西山，肯记忆、破衫装絮。莫因循、半载为期，禁烟百五。

作者简介：浙江平湖人，字融谷，号柘西。康熙时贡生。官湖南辰州府同知。工诗词。有《楚游草》、《燕游草》、《拓西精舍词》等。